Predkladacia správa

Dohovor Rady Európy o ochrane detí pred sexuálnym vykorisťovaním a sexuálnym zneužívaním (ďalej len „dohovor“) je univerzálnou medzinárodnou zmluvou v oblasti boja proti porušovaniu práv detí. Dohovor bol prijatý 25. októbra 2007 Výborom ministrov Rady Európy v Lanzarote a následne bol otvorený na podpis.
	
V mene Slovenskej republiky bol dohovor podpísaný stálym predstaviteľom SR pri Rade Európy v Štrasburgu dňa 9. septembra 2009.

Dohovor vo svojej preambule odkazuje najmä na Dohovor o ochrane ľudských práv a základných slobôd, revidovanú Európsku sociálnu chartu, Európsky dohovor o výkone práv dieťaťa, Dohovor o právach dieťaťa, Opčný protokol o predaji detí, detskej prostitúcií a detskej pornografii, Protokol o prevencii, potláčaní a trestaní obchodovania s ľuďmi, osobitne so ženami a deťmi, doplňujúci Dohovor Organizácie Spojených národov proti nadnárodnému organizovanému zločinu, ako aj na Dohovor Medzinárodnej organizácie práce o zákaze a o okamžitých opatreniach na odstránenie najhorších foriem detskej práce. Zohľadňuje tiež ďalšie relevantné medzinárodné nástroje a programy. 

	Kapitoly I až V dohovoru sa zaoberajú všeobecnými otázkami a vymedzujú účel, zásady a definície jednotlivých pojmov. Účelom dohovoru, ktorý je definovaný v článku 1, je predchádzanie sexuálnemu vykorisťovaniu a sexuálnemu zneužívaniu detí a boj proti nemu; ochrana práv detských obetí sexuálneho vykorisťovania a sexuálneho zneužívania a podporovanie vnútroštátnej a medzinárodnej spolupráce proti sexuálnemu vykorisťovaniu a sexuálnemu zneužívaniu detí.

Kapitoly VI až VIII dohovoru upravujú potrebné legislatívne a iné opatrenia, ktorými sa vo vnútroštátnom práve majú zabezpečiť ochrana práv dieťaťa pred sexuálnym vykorisťovaním a sexuálnym zneužívaním a trestnosť takéhoto konania.

Kapitoly IX až XI dohovoru upravujú otázky medzinárodnej spolupráce, kontrolného mechanizmu dohovoru a vzťahu dohovoru k medzinárodným zmluvným dokumentom uzavretým v tejto oblasti. Kapitoly XII a XIII obsahujú štandardné záverečné ustanovenia týkajúce sa zmien dohovoru, uplatnenia výhrad k dohovoru, resp. jeho vypovedania a nadobudnutia platnosti dohovoru.
	
Dohovor je uceleným právnym nástrojom na ochranu detí pred sexuálnym vykorisťovaním a sexuálnym zneužívaním a bol vypracovaný s úmyslom posilniť medzinárodnú spoluprácu medzi štátmi pri vypracúvaní a prijímaní účinných opatrení na predchádzanie týmto trestným činom a trestanie týchto trestných činov. 

Slovenská republika jednoznačne a aktívne vystupuje v oblasti ochrany a podpory práv detí a hlási sa ku všetkým aktivitám medzinárodného spoločenstva v tejto oblasti. V otázkach ochrany a boja proti sexuálnemu vykorisťovaniu a sexuálnemu zneužívaniu detí aktívne pôsobia viaceré ústredné orgány štátnej správy, najmä Ministerstvo práce, sociálnych vecí a rodiny SR a Ministerstvo školstva, vedy, výskumu a športu SR, ale aj iné vládne a mimovládne organizácie, ktorých jednou z hlavných náplní činnosti je práve problematika, ktorá je predmetom úpravy dohovoru.

		V zmysle uznesenia vlády SR č. 427 z 10. júna 2009 minister spravodlivosti SR vykonal v spolupráci s ministrom vnútra SR	a generálnym prokurátorom  SR právnu analýzu súladu dohovoru s vnútroštátnym právnym poriadkom. Na základe tejto analýzy bol prijatý s účinnosťou od 1. augusta 2013 zákon č. 204/2013 Z. z. ktorým sa mení a dopĺňa zákon č. 300/2005 Z. z. Trestný zákon v znení  neskorších predpisov a ktorým sa menia a dopĺňajú niektoré zákony. Touto novelou Trestného zákona bola zavedená definícia pojmu „detská prostitúcia“ a pojmu „detské pornografické predstavenie“. Taktiež bola na účely implementácie záväzkov vyplývajúcich z dohovoru novelizovaná definícia pojmu „dieťa“ a pojmu „detská pornografia“. V ustanovení § 370 novelizovaného Trestného zákona sa zavádza nová skutková podstata trestného činu „Prechovávanie detskej pornografie a účasť na detskom pornografickom predstavení“. 

		V súvislosti s vykonávaním dohovoru po nadobudnutí jeho platnosti pre Slovenskú republiku sa navrhuje pri ratifikácii dohovoru notifikovať nasledovné oznámenie:

„Slovenská republika v súlade s čl. 37 ods. 2 označuje nasledovný vnútroštátny orgán:
Kriminalistický a expertízny ústav 
Policajného zboru 
Sklabinská 1
812 72 Bratislava
Tel: +421(9)61057500“.

	Materiál bol predmetom medzirezortného pripomienkového konania, ktorého vyhodnotenie je súčasťou predkladaného materiálu, vrátane neakceptovaných zásadných pripomienok zo strany verejnosti. V rámci vyhodnocovania medzirezortného pripomienkového konania bolo upustené od uplatnenia výhrady SR podľa čl. 25 ods. 3 dohovoru a táto výhrada sa nenavrhuje. Taktiež notifikácia vnútroštátneho orgánu podľa čl. 37 ods. 2 dohovoru nebude realizovaná formou vyhlásenia, ale oznámením.

	Dohovor je v súlade so zahraničnopolitickými záujmami Slovenskej republiky, ako aj platnými medzinárodnoprávnymi záväzkami SR. Je taktiež v súlade so zásadami Charty Organizácie Spojených národov týkajúcimi sa ochrany a podpory ľudských práv, ako aj so záujmami Európskej únie a princípmi Rady Európy. Dohovor k 11. decembru 2014 podpísalo 47 štátov Rady Európy (z toho všetky štáty Európskej únie s výnimkou Českej republiky). Dohovor k 1. decembru 2014 ratifikovalo 34 členských štátov Rady Európy.

	Dohovor je podľa čl. 7 ods. 4 Ústavy Slovenskej republiky prezidentskou medzinárodnou zmluvou o ľudských právach a základných slobodách a zmluvou, na ktorej vykonanie je potrebný zákon (Trestný zákon, Trestný poriadok, zákon č. 404/2011 Z. z. o pobyte cudzincov a o zmene a doplnení niektorých zákonov v znení zákona č. 75/2013 Z. z.). V súlade s článkom 86 písm. d) Ústavy SR preto dohovor podlieha vysloveniu súhlasu Národnej rady Slovenskej republiky a ratifikácii prezidentom Slovenskej republiky.  Zároveň je dohovor medzinárodnou zmluvou, ktorá má podľa čl. 7 ods. 5 Ústavy SR prednosť pred zákonmi.

Ratifikácia predloženého dohovoru nebude mať vplyv na štátny rozpočet, rozpočty obcí alebo rozpočty vyšších územných celkov, iné verejné financie, na podnikateľské prostredie, na životné prostredie a nebude mať žiadne sociálne vplyvy.